B4-0607, 0625, 0637, 0640 και 0651/96

Ψήφισμα σχετικά με την ελευθερία της γνώμης στην Αλβανία και τη Λευκορωσία

To Eυρωπαϊκό Κοινοβούλιο,

- λαμβάνοντας υπόψη τα προηγούμενα ψηφίσματά του σχετικά με την ελευθερία του τύπου και το δικαίωμα πρόσβασης στα μέσα ενημέρωσης κατά τη διάρκεια της προεκλογικής εκστρατείας,

Α. εκφράζοντας την ανησυχία του για τα πλήγματα που δέχεται η ελευθερία της γνώμης και της έκφρασης σε διάφορες χώρες της Κεντρικής και Ανατολικής Ευρώπης,

Β. λαμβάνοντας υπόψη ότι στην προκειμένη περίπτωση πρόκειται για ένα θεμελιώδες δικαίωμα και ότι είναι καθήκον όλων των χωρών μελών του Συμβουλίου Ευρώπης και/ή των χωρών που είναι υποψήφιες για ένταξη στην Ευρωπαϊκή Ένωση να εξασφαλίζουν σε όλους τους πολίτες τους την πλήρη άσκηση της ελευθερίας της γνώμης και της έκφρασης,

Γ. ανησυχώντας ιδιαίτερα για την κατάσταση στη Λευκορωσία όπου η ελευθερία του τύπου κινδυνεύει σοβαρά,

Δ. λαμβάνοντας υπόψη την κατάσταση στην Αλβανία την παραμονή των γενικών εκλογών όπου πρέπει να εξασφαλιστεί σε όλους η πρόσβαση στα μέσα ενημέρωσης,

1. εκφράζοντας την ανησυχία του για τις ενέργειες εκφοβισμού εις βάρος των μέσων ενημέρωσης στη Λευκορωσία, οι οποίες χαρακτηρίζονται από αυξημένο έλεγχο εκ μέρους της κυβερνήσεως και επιβολή λογοκρισίας τόσο στα ανεξάρτητα μέσα ενημέρωσης όσο και στα δημόσια, και διαπιστώνοντας για το σκοπό αυτό τις δράσεις εις βάρος των ανεξαρτήτων εφημερίδων, όπως είναι οι «Beloruskaya delovaya gazeta, Imya και Narodnaya volya», των οποίων θέλουν να απαγορεύσουν την εκτύπωση από τα δημόσια τυπογραφεία;

2. ζητεί από την Επιτροπή και το Συμβούλιο να γνωστοποιήσουν στις αρχές της Λευκορωσίας τη σοβαρή ανησυχία τους σε ότι αφορά την βίαιη επέμβαση των ειδικών ομάδων της Λευκορωσίας (ΟΜΟΝ) στην τελετή της δεκάτης επετείου της καταστροφής του Τσερνομπίλ, στις 26 Απριλίου 1996, όπου 200 άτομα συνελήφθησαν, μεταξύ των οποίων αρκετοί ηγέτες της αντιπολίτευσης;

3. υπενθυμίζει ότι ο σεβασμός των βασικών δημοκρατικών αρχών στη Λευκορωσία αποτελεί απαραίτητη προϋπόθεση για την εφαρμογή της συμφωνίας εταιρικής σχέσης και συνεργασίας μεταξύ της ΕΕ και της Λευκορωσίας, καθώς και την εφαρμογή της ενδιάμεσης συμφωνίας;

4. ζητεί να υποστηριχθούν οι προσπάθειες της δημοκρατικής κοινότητας της Λευκορωσίας για την άμεση αποφυλάκιση όλων όσων κρατούνται για λόγους φρονημάτων;

5. χαιρετίζει τις προσπάθειες εκδημοκρατισμού που κατέβαλε η Αλβανία και τονίζει την ανάγκη να ενισχυθούν και να συνεχισθούν οι εν λόγω προσπάθειες προς την κατεύθυνση αυτή. Εκτιμά ότι οι γενικές εκλογές της 26ης Μαΐου 1996 είναι μεγάλης σημασίας για την ομαλή εξέλιξη της πορείας εκδημοκρατισμού;

6. καλεί ως εκ τούτου τον Πρόεδρο και την κυβέρνηση της Αλβανίας να παράσχουν εγγυήσεις ώστε οι εκλογές για την ανάδειξη του κοινοβουλίου να διεξαχθούν σε κλίμα ελευθερίας και δικαιοσύνης. Επιπλέον, ζητεί να παρασχεθούν εγγυήσεις ώστε όλα τα κόμματα και οι υποψήφιοι να έχουν ίση πρόσβαση στα μέσα ενημέρωσης κατά τη διάρκεια της προεκλογικής εκστρατείας;

7. χαιρετίζει το γεγονός ότι η Επιτροπή παρέχει, στο πλαίσιο του προγράμματος PHARE για τη δημοκρατία, πλήρη υποστήριξη στην ανάπτυξη και εδραίωση των δημοκρατικών θεσμών στην Αλβανία;

8. τονίζει την απόφασή του να διασφαλισθεί ότι η διαδικασία για περαιτέρω συνεργασία μεταξύ των χωρών της Κεντρικής και Ανατολικής Ευρώπης και της Ευρωπαϊκής Ένωσης θα συνδεθεί άμεσα με τον πλήρη σεβασμό των δημοκρατικών και συνταγματικών αρχών;

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον Πρόεδρο, την κυβέρνηση και το κοινοβούλιο της Αλβανίας, και στον Πρόεδρο, την κυβέρνηση και το κοινοβούλιο της Λευκορωσίας.